钦定古今图书集成/明伦汇编/氏族典/第624卷 > 拓跋继
## 钦定古今图书集成/明伦汇编/氏族典/第624卷 > 拓跋继

按《魏书京兆王传》，“京兆王黎子根薨，无子，显祖以继
为根后。继字世仁，袭封江阳王，加平北将军。高祖时，
除使持节、安北将军、抚冥镇都大将，转都督柔元、抚
冥、怀荒三镇诸军事、镇北将军、柔元镇大将。入为左
卫将军，兼侍中，又兼中领军，留守洛京。寻除持节平
北将军，镇摄旧都。高车酋帅树者拥部民反叛，诏继”
都督北讨诸军事。继表请推检，斩愆首一人，自馀加
以慰喻。高祖善之，顾谓侍臣曰：“江阳良足大任也。”车
驾北巡，至邺而高车悉降，恒朔清定。世宗时，除征卤
将军、青州刺史，转平北将军、恒州刺史。入为度支尚
书。后大将军高肇伐蜀，世宗以继为平东将军，镇遏
徐、扬。世宗崩，班师。及灵太后临朝，继子乂先纳太后
妹，继除侍中、领军将军，又除特进、骠骑将军。继频表
固辞，许之。灵太后以子乂姻戚，数与肃宗幸继宅，置
酒高会，班赐有加。寻加骠骑大将军、仪同三司，徙封
京兆王。继疾患积年，枕养于家。每至灵太后与肃宗
游幸于外，时令扶入，居守禁内及节庆宴飨，皆力疾
参焉。迁司空公，宽和容裕，号为长者。神龟末，子乂得
志，转司徒公，仍加侍中。继以藩王宿宦旧贵，乂又居权重，荣赫一世。转太保、太傅，频让不许，又遣使敦劝，
乃受之。时乂执杀生之柄，威福自己，门生故吏，遍于
省闼。拜受之日，送者倾朝，当世以为荣，有识者为之
致惧。后除使持节、侍中、太师、大将军、录尚书事、大都
督，节度西道诸军。及出师之日，车驾临饯，倾朝祖送，
赏赐万计。转太尉公。寻诏班师，继启求还复江阳，诏
从之。乂黜继，废于家。初，尔朱荣之为直寝也，数以名
马奉乂，乂接以恩意，荣甚德之。建义初，复以继为太
师、司州牧。永安二年薨，谥曰武烈。